Niġerjan ta’ 34 sena, residenti Trapani Sqallija tressaq il-Qorti akkużat bi traffikar tad-droga kannabis. In-Niġerjan twaqqaf il-lejl li għadda minn membri ta’ l-enforcement unit tad-Dwana hekk kif wasal Malta minn Pozallo. Fuqu nstabu ftit aktar minn żewġ kilogrammi ta’ ħaxixa tal-Cannabis, li kienu moħbija fl-inforra tal-ġaketta li kien liebes. In-Niġerjan wieġeb mhux ħati u nżamm arrestat fil-Faċilità Korrettiva ta’ Kordin. F’każ separat, il-Pulizija ressqet ukoll raġel Malti ta’ 46 sena residenti San Pawl il-Baħar, wara li dan instab fil-pussess ta’ madwar 81 pillola suspettati pilloli psikotropiċi tat-tip ecstasy u 20 pakkett b’sustanza suspettata kokajina. Ir-raġel ġie arrestat waqt spezzjonijiet li l-Pulizija kienet qed tagħmel f’Paceville, sabiex tidentifika persuni suspettati li kienu qed jitraffikaw id-droga f’postijiet ta’ divertiment. Ir-raġel wieġeb mhux ħati u ngħata l-ħelsien mill-arrest taħt diversi kundizzjonijiet imposti mill-Qorti.